**Acord per a la transferència a la Comissió de Qualitat (CQ) de les competències que corresponen a la Comissió d'Avaluació Universitària (CAU)**

**Òrgan:** Consell de govern

**Disposició:** Acords

**Número de BOU:** 8/2012

**Data aprovació:** 25/10/2012

**Número de Sessió:** 7/2012

**Data de publicació:** 10/12/2012

**Número de disposició:** eBOU-419

**ACORD PER A LA TRANSFERÈNCIA A LA COMISSIÓ DE QUALITAT (CQ) DE LES COMPETÈNCIES QUE CORRESPONEN A LA COMISSIÓ D’AVALUACIÓ UNIVERSITÀRIA (CAU)**

Exposició de motius: En sessió del Consell de Govern núm. 2/04, de 26 de febrer de 2004, es va crear la Comissió d’Avaluació Universitària (CAU) que inicialment tenia com a funcions vetllar per la correcta aplicació del Manual d’Avaluació Docent del Professorat, que s’acabava d’aprovar en l’anterior Consell de Govern de 29 de gener de 2004, i emetre l’informe final amb les resultats de l’avaluació docent realitzada a cada professor sol•licitant.

Amb posterioritat a l’aprovació del Decret 405/2006, de 24 d’octubre, pel qual s’estableixen les retribucions addicionals del personal docent i investigador funcionari i contractat de les universitats públiques de Catalunya, el Consell de Govern, per mitjà d’acord adoptat en sessió núm. 2/07, de 22 de febrer de 2007, va ampliar les competències de la Comissió d’Avaluació Universitària (CAU) amb la inclusió de les referides a l’avaluació dels mèrits individuals de gestió del personal docent i investigador, funcionari i contractat, de la Universitat de Girona.

En aquest darrer acord del Consell de Govern es va redefinir també la composició de la Comissió d’Avaluació Universitària, que quedava formada pel Vicerector/a de Qualitat, que la presidia, el Vicerector/a de Personal i Política Social, un representant del Consell Social, un professor/a doctor/a de cadascuna de les facultats i escoles de la Universitat de Girona, un representat de la Junta de Personal Acadèmic, un representant del Comitè d’Empresa i el/la cap del Gabinet de Planificació i Avaluació, que actua com a secretari amb veu i sense vot.

Coexistint amb aquest Comissió d’Avaluació Universitària (CAU), per acord del Consell de Govern, en sessió núm. 4/10, de 29 d’abril, es va crear la Comissió de Qualitat (CQ), que té com objectiu vetllar pel correcte desenvolupament dels processos de planificació, seguiment, avaluació i millora de la Universitat de Girona. El Reglament d’organització i funcionament de la Comissió de Qualitat (CQ), que es va aprovar en el mateix acord del Consell de Govern, exclou expressament del seu àmbit d’actuació les funcions assignades a la Comissió d’Avaluació Universitària.

La composició de la Comissió de Qualitat (CQ) és heterogènia i garanteix la presència i participació de tots els sectors que conformen la comunitat universitària. Inclou el Rector/a o el vicerector/a en qui delegui, que la presideix, els vicerectors/es amb competències en l’àmbit de la Qualitat, dos membres rellevants de l’entorn receptor dels serveis de la Universitat proposats pel Consell Social, el/la gerent o el/la vicegerent en qui delegui, dos degans/es o directors/es de centre docent escollits per i entre ells, dos directors/es de departament escollit per i entre ells, un director/a d’institut universitari de recerca escollit per i entre ells, dos membres del personal docent i investigadors escollits pels seus representants al Consell de Govern, un membre del personal d’administració i serveis escollit pels seus representants al Consell de Govern, dos estudiant escollits per i entre els membres del Consell d’Estudiants i el/la cap del Gabinet de Planificació i Avaluació que actua com a secretari.

La recent modificació dels Estatuts de la UdG (acord GOV/94/2011, de 7 de juny, pel qual s’aprova la modificació dels Estatuts de la Universitat de Girona i es disposa la publicació del seu text íntegre –DOGC núm. 5897, de 9 de juny de 2011) ha inclòs la Comissió de Qualitat en el seu article 72, donant-li per tant rang de comissió estatutària.

Actualment, doncs, coexisteixen dues comissions que tenen encomanades, dins dels àmbits respectius, el seguiment dels processos d’avaluació que afecten a la Universitat de Girona. D’una banda, la Comissió d’Avaluació Universitària (CAU), creada pel Consell de Govern, que desenvolupa aquestes funcions respecte del personal docent i investigador, funcionari i contractat i, de l’altra, la Comissió de Qualitat (CQ), amb cobertura estatutària, per a tota la resta de processos de la Universitat de Girona que tenen a veure amb la política de qualitat.

Ha arribat, però, el moment de qüestionar la necessitat de mantenir aquesta dualitat de comissions, que és contrària als principis de simplificació i racionalitat de les estructures i els òrgans de la universitat, que van portar, entre d’altres, a la recent modificació dels Estatuts de la UdG. I més encara tenint en compte que la composició plural i heterogènia de la Comissió de Qualitat (CQ) ja assegura i garanteix la participació de tots els sectors de la comunitat universitària en els processos de pressa de decisions en aquestes matèries transcendentals per al futur de la Universitat de Girona.

Es proposa, per tant, suprimir la Comissió d’Avaluació Universitària (CAU) i atribuir totes les seves funcions a la Comissió de Qualitat (CQ), de tal manera que existeixi una sola comissió, a més amb rang estatutari, que vetlli per la implantació, el seguiment i l’assegurament de la política de qualitat i de tots els processos inherents. Amb aquest objectiu es deixaran sense efectes els acords de creació de la Comissió d’Avaluació Universitària (CAU) i de redefinició de les seves funcions i composició i es modificarà també el Reglament d’organització i funcionament de la Comissió de Qualitat (CQ) de la Universitat de Girona.

Per tot això, i en exercici de les competències que li atribueixen l’article 66 dels Estatuts de la Universitat de Girona, S’ACORDA:

Primer.- DEIXAR SENSE EFECTES els acords del Consell de Govern, en sessions núms. 2/04 de 26 de febrer de 2004 i 2/07 de 22 de febrer de 2007, pels que, respectivament, es crea la Comissió d’Avaluació Universitària amb descripció de les seves tasques i composició i es redefineix les funcions i la composició de la Comissió d’Avaluació Universitària i, en conseqüència, SUPRIMIR la Comissió d’Avaluació Universitària (CAU).

Segon.- ATRIBUIR a la Comissió de Qualitat (CQ) totes les competències que fins a la data corresponien a la Comissió d’Avaluació Universitària i, en conseqüència, MODIFICAR els següents articles del Reglament d’organització i funcionament de la Comissió de Qualitat, aprovat pel Consell de Govern núm. 4/10 de 29 d’abril de 2010 –veure text consolidat en l’annex-:

i) L’article 1.1 (definició i objectius) del reglament queda redactat en els següents termes: “Definició, assessorament, posada en pràctica, actualització i seguiment de la política de qualitat de la Universitat de Girona i dels processos implicats, incloent els d’avaluació del personal docent i investigador, funcionari i contractat.”

ii) S’afegeixen dos apartats (12 i 13) a l’article 3 (competències) del reglament, amb el següent contingut:

12. Proposar les modificacions del Manual d’Avaluació Docent del professorat de la Universitat de Girona, vetllar per la seva correcta aplicació i determinar els procediments interns a seguir en els casos no explicitats en el Manual.

13. Exercir totes les actuacions internes pròpies dels processos d’avaluació de la docència i la gestió del personal docent i investigador, funcionari i contractat, de la Universitat de Girona, incloent la resolució de les al•legacions que presentin els professors sobre el resultat de l’avaluació.

iii) Es renumera l’actual apartat 12 de l’article 3 (competències) del reglament, que passa a ser el número 14.

Tercer.- Les referències que es fan a la Comissió d’Avaluació Universitària (CAU) en el vigent Manual d’avaluació docent del professorat universitari de Girona s’entenen realitzades a partir d’ara respecte de la Comissió de Qualitat (CQ).

Quart.- Les modificacions introduïdes en el Reglament d’organització i funcionament de la Comissió de Qualitat (CQ) entraran en vigor l’endemà de la publicació del present acord en el Butlletí Oficial de la Universitat de Girona.

Cinquè.- NOTIFICAR el present acord a les persones interessades, PUBLICAR-LO en el Butlletí Oficial de la Universitat de Girona i donar-ne compte als òrgans i serveis concernits.

ANNEX
TEXT CONSOLIDAT
REGLAMENT D’ORGANITZACIÓ I FUNCIONAMENT DE LA COMISSIÓ DE QUALITAT (CQ) DE LA UNIVERSITAT DE GIRONA (Aprovat en el Consell de Govern, en la sessió ordinària núm. 4/10, que va tenir lloc el dia 29 d’abril de 2010)

ATRIBUCIONS A LA COMISSIÓ DE QUALITAT (CQ) DE TOTES LES COMPETÈNCIES QUE FINS A LA DATA CORRESPONIEN A LA COMISSIÓ D’AVALUACIÓ UNIVERSITÀRIA (Aprovat en el Consell de Govern, en la sessió ordinària núm. 7/12, que va tenir lloc el dia 25 d’octubre de 2012)

Article 1. Definició i objectiu
La Comissió de Qualitat de la Universitat de Girona és l’òrgan que vetllarà pel correcte desenvolupament dels processos de planificació, seguiment, avaluació i millora de la Universitat de Girona, actuant, entre d’altres, en els àmbits següents:
1. Definició, assessorament, posada en pràctica, actualització i seguiment de la política de qualitat de la Universitat de Girona i dels processos implicats, incloent els d’avaluació del personal docent i investigador, funcionari i contractat.
2. Avaluació, verificació i acreditació dels processos on es requereixi.
3. Seguiment i avaluació de la planificació estratègica de les unitats estructurals i de la seva activitat ordinària, alineada amb la política de qualitat de la Universitat.

Article 2. Composició
La Comissió de Qualitat està formada pels següents membres:
a) El rector o la rectora, o el vicerector o vicerectora en qui delegui, que la presidirà.
b) Els vicerectors o vicerectores amb competències en l’àmbit de la Qualitat.
c) Dos membres rellevants del entorn receptor de serveis de la Universitat proposats pel Consell Social i designats pel rector/a.
d) El/la gerent, o el/la vicegerent en qui delegui
e) Dos degans o deganes, o directors o directores de centre docent que seran escollits per i entre ells i designats pel rector/a.
f) Dos directors o directores de departament que seran escollits per i entre ells i designats pel rector/a.
g) Un director o directora d’Institut de Recerca que serà escollit per i entre ells i designat pel rector/a.
h) Dos membres del personal docent i investigador escollit pels seus representants al Consell de Govern i designats pel rector/a.
i) Un membre del personal d’administració i serveis escollit pels seus representants al Consell de Govern i designat pel rector/a.
j) Dos estudiants escollits per i entre els membres del Consell d’Estudiants i designats pel rector/a.
k) El cap del Gabinet de Planificació i Avaluació que actuarà com a secretari.
El mandat dels membres de la Comissió electes o designats pel rector o rectora, que és renovable, serà de quatre anys, exceptuant als estudiants que serà de dos.

Article 3. Competències
1. Proposar la política de qualitat de la Universitat de Girona per a la seva aprovació per part del Consell de Govern.
2. Vetllar per la correcta implantació de la política de qualitat, els objectius de qualitat, el pla de qualitat i dels procediments implicats en el seu desplegament.
3. Col•laborar en el disseny, execució i seguiment d’avaluació de la qualitat en els termes que es detallin en el pla de qualitat.
4. Vetllar pel correcte desenvolupament i seguiment dels processos de verificació i acreditació de titulacions.
5. Informar als òrgans pertinents, i si s’escau donar validesa als processos, dels resultats de les avaluacions de la qualitat que tinguin encomanades.
6. Proposar al Consell Social i als òrgans de govern de la Universitat les iniciatives i incentius per a la millora de la qualitat.
7. Aprovar l’informe anual del pla de qualitat que es remetrà al Consell de Govern.
8. Vetllar pel correcte desenvolupament de les accions de planificació estratègica i, si s’escau, proposar recomanacions de millora.
9. Definir un model per al seguiment i avaluació de l’activitat ordinària de les unitats estructurals, alineat amb la política de qualitat de la Universitat.
10. Valorar l’activitat ordinària de les unitats estructurals, a partir del anterior model, i proposar accions correctores, si s’escau.
11. Avaluar i resoldre les convocatòries de finançament addicional específic per a les unitats estructurals i de millora de la qualitat.
12. Proposar les modificacions del Manual d’Avaluació Docent del professorat de la Universitat de Girona, vetllar per la seva correcta aplicació i determinar els procediments interns a seguir en els casos no explicitats en el Manual.
13. Exercir totes les actuacions internes pròpies dels processos d’avaluació de la docència i la gestió del personal docent i investigador, funcionari i contractat, de la Universitat de Girona, incloent la resolució de les al•legacions que presentin els professors sobre el resultat de l’avaluació.
14. Qualsevol altra competència que la legislació vigent o el Consell de Govern li atribueixin.

Article 4. Funcionament
1. La Comissió de Qualitat es reunirà en sessió ordinària almenys una vegada cada quatrimestre.
2. El president o la presidenta podrà convidar a les reunions de la Comissió, a iniciativa pròpia o per acord de la Comissió, persones expertes o assessores.
3. El secretari o secretària convocarà la Comissió per ordre del president o presidenta amb una antelació mínima de set dies hàbils abans de la data de la realització. Es podran convocar sessions extraordinàries quan concorrin circumstàncies d’urgència a criteri del president o presidenta.
4. La convocatòria indicarà el dia, l’hora, el lloc de la reunió i l’ordre del dia i s’hi adjuntarà la documentació complementària. Es podran preveure dues convocatòries, amb un interval de quinze minuts entre cadascuna.
5. La Comissió quedarà vàlidament constituïda en primera convocatòria quan hi siguin presents, com a mínim, la meitat dels seus membres.
6. En segona convocatòria serà suficient per a la vàlida constitució de la Comissió la presència d'una tercera part dels seus membres.
7. Tant en el cas de primera com de segona convocatòria, serà necessària la presència del president o presidenta i del secretari o secretària o de les persones que deleguin.
8. Els acords de la Comissió s’adoptaran per assentiment o per majoria simple dels membres presents, i en aquest darrer cas si hi ha empat el president/-a de la Comissió tindrà vot de qualitat. S'entendrà que hi ha assentiment quan el president/-a de la Comissió formuli propostes que una vegada anunciades no suscitin oposició o objecció. El sistema de votació ordinari és a mà alçada, i primer es demanen els vots a favor, després els vots en contra i finalment les abstencions.
9. El secretari o secretària estendrà l’acta de les sessions de la Comissió.

Disposicions finals
Primera. En tot allò no previst pel present reglament, s'aplicarà allò que disposen les normes de règim jurídic de les administracions i de procediment administratiu aplicables a Catalunya.
Segona. Aquest reglament entrarà en vigor a l’endemà de la seva aprovació pel Consell de Govern